Vredendal

Vredendal is een van die jongste en dus ook modernste dorpe in die Wes-Kaap en ook een van die snel groeiendste.

Ligging 
Die dorp is 322 km noord van Kaapstad aan die spoorlyn na Bitterfontein en langs die Olifantsrivier geleë. Dit val binne die Olifantsrivier-besproeiingsgebied. Vanrhynsdorp en Klawer is elk 24 km per pad van die dorp geleë en Lutzville ietwat verder.

Geskiedenis 
Die dorp het sy ontstaan te danke aan die besproeiingskema wat hier gebou is. Dit is vroeg in 1945 as dorp gestig en het munisipale status eers op 1 Maart 1963 verkry. Ingevolge die huidige munisipale bedeling is Vredendal deel van die munisipaliteit Matzikama, waarvan dit die setel is.

Wapen 
Vredendal se munisipale raad het in 1972 'n wapen by die Buro vir Heraldiek geregistreer : Ingeboe kepersgewys verdeel van rooi en silwer, in die skildhoof twee gousblomme van  goud  en  in  die skildvoet   'n  aansiende  olifantskop  van  natuurlike kleur.  Die helmteken was 'n wit duif met 'n takkie in sy bek, en die wapenspreuk was Prosperitas per pacem.  Die wapen is deur dr. Cornelis Pama ontwerp.

NG gemeente 

Die gemeente is op 13 November 1933 onder die naam Olifantsrivier met 1 000 lede van Vanrhynsdorp afgestig. Die gemeente het aanvanklik swaargekry, omdat die nedersetters van die skema noustrop getrek het. Dienste op Vredendal is eers in 'n klein skoolgeboutjie gehou. Vir Nagmaaldienste moes die kerkgangers in die oopte onder 'n bloekombos byeenkom. Die eerste predikant was ds. P.F. Greyling. Die gedeelte van die gemeente wat aanvanklik as Neersetting bekendgestaan het, is in 1937 as Lutzville afgestig. In 1940 besluit die Sinode om die naam van die gemeente Olifantsrivier na Vredendal te verander. Die huidige kerkgebou is op 23 September 1950 ingewy, sonder skuld. Die NG gemeente Klawer het in 1949 hoofsaaklik van die NG gemeente Vanrhynsdorp afgestig, buiten 10 huisgesinne wat van Vredendal weggesny en by Klawer gevoeg is. Vredendal-Wes is in 1974 afgestig en vandag het die twee gemeentes saam meer as 2 500 doop- en belydende lidmate.

Onderwys 
Volgens die Wes-Kaapse onderwysdepartement se soekgerief Find-a-School het Vredendal in 2016 sewe skole gehad. Twee was preprimêre skole, drie laerskole (Vergenoeg RK Primêre Skool, Vredendal-Noord Primêre Skool en die Laerskool Vredendal) en twee hoërskole (Vredendal Sekondêre Skool en die Hoërskool Vredendal). Van die laerskole het Vergenoeg 876 leerders van gr. R tot 7 gehad, Vredendal-Noord 1 091 in dieselfde grade en Vredendal 573. Vredendal Sekondêr het 1 059 leerders gehad en die Hoërskool Vredendal 468.

Sien ook 
 Lys van dorpe in Suid-Afrika

Bronne 
 Olivier, ds. P.L. (samesteller). 1952. Ons gemeentelike feesalbum. Kaapstad en Pretoria: N.G. Kerk-uitgewers.
   Kelly, Maureen. 1986. Amptelike Suid-Afrikaanse Munisipale Jaarboek. Johannesburg: HELM Publikasies.

Verwysings

Eksterne skakels 
 Toerisme Vredendal  (in Engels).

Nedersettings in die Wes-Kaap
Weskus van Suid-Afrika